Document ID: 32012D0012

IZVEDBENI SKLEP KOMISIJE
z dne 18. novembra 2011
o sprejetju petega posodobljenega seznama za Skupnost pomembnih območij v alpski biogeografski regiji
(notificirano pod dokumentarno številko C(2011) 8202)
(2012/12/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (1) in zlasti tretjega pododstavka člena 4(2) Direktive,
ob upoštevanju naslednjega:
(1)
Alpska biogeografska regija iz člena 1(c)(iii) Direktive 92/43/EGS zajema ozemlja Unije na območju Alp (Nemčija, Francija, Italija, Avstrija in Slovenija), Pirenejev (Španija in Francija), Apeninov (Italija), severnega fenoskandijskega gorovja (Finska in Švedska), Karpatov (Poljska, Romunija in Slovaška) Balkanskega, Rilskega in Pirinskega gorovja, Rodopov ter Saštinske Sredne gore (Bolgarija), kakor je določeno na biogeografski karti, ki jo je 20. aprila 2005 odobril odbor, ustanovljen v skladu s členom 20 navedene direktive (v nadaljnjem besedilu: odbor za habitate).
(2)
Pri procesu, ki se je začel izvajati leta 1995, je treba doseči nadaljnji napredek pri dejanskem vzpostavljanju omrežja Natura 2000, ki je bistveni element varstva biotske raznovrstnosti v Uniji.
(3)
Prvotni seznam in prvi štirje posodobljeni seznami območij v alpski biogeografski regiji, ki so v skladu z Direktivo 92/43/EGS pomembna za Skupnost, je Komisija sprejela z odločbami 2004/69/ES (2), 2008/218/ES (3), 2009/91/ES (4) ter sklepoma 2010/42/EU (5) in 2011/62/EU (6). Na podlagi člena 4(4) in člena 6(1) Direktive 92/43/EGS zadevna država članica čim prej, najpozneje pa v šestih letih določi območja v alpski biogeografski regiji, ki so na seznamu območij, pomembnih za Skupnost, za posebna ohranitvena območja ter opredeli prednostne naloge za ohranjanje in potrebne ohranitvene ukrepe.
(4)
V okviru dinamičnega prilagajanja omrežja Natura 2000 se pregledujejo seznami za Skupnost pomembnih območij. Seznam za alpsko biogeografsko regijo je zato treba petič posodobiti.
(5)
Na eni strani je treba petič posodobiti seznam za Skupnost pomembnih območij v alpski biogeografski regiji, da bi vanj vključili dodatna območja, ki so jih države članice od leta 2009 predlagale za območja, pomembna za Skupnost, v tej biogeografski regiji v smislu člena 1 Direktive 92/43/EGS. Za ta dodatna območja je treba obveznosti iz člena 4(4) in člena 6(1) Direktive 92/43/EGS izpolniti čim prej, najpozneje pa v šestih letih po sprejetju petega posodobljenega seznama za Skupnost pomembnih območij v alpski biogeografski regiji.
(6)
Na drugi strani je treba petič posodobiti seznam za Skupnost pomembnih območij v alpski biogeografski regiji, da bi tako upoštevali spremenjene informacije o območjih, ki so jih države članice predložile po sprejetju prvotnega in prvih štirih posodobljenih seznamov Unije. Peti posodobljeni seznam za Skupnost pomembnih območij v alpski biogeografski regiji tako predstavlja prečiščeno različico seznama za Skupnost pomembnih območij v tej biogeografski regiji. Treba je poudariti, da je treba za vsa območja, vključena v peti posodobljeni seznam za Skupnost pomembnih območij v alpski biogeografski regiji, obveznosti iz člena 4(4) in člena 6(1) Direktive 92/43/EGS izpolniti čim prej, najpozneje pa v šestih letih po sprejetju seznama za Skupnost pomembnih območij, v katerega je bilo območje prvič vključeno.
(7)
Za alpsko biogeografsko regijo so zadevne države članice v skladu s členom 4(1) Direktive 92/43/EGS Komisiji med marcem 2002 in oktobrom 2010 poslale sezname območij, ki so jih v smislu člena 1 navedene direktive predlagale za območja, pomembna za Skupnost.
(8)
Seznamom predlaganih območij so priložile informacije o vsakem območju v obliki, določeni v Odločbi Komisije 97/266/ES z dne 18. decembra 1996 o obliki informacij za predlagana območja Nature 2000 (7).
(9)
Te informacije obsegajo karto območja, ki so jo poslale zadevne države članice, ime, lokacijo in obseg območja ter podatke, pridobljene ob upoštevanju meril iz Priloge III k Direktivi 92/43/EGS.
(10)
Na podlagi osnutka seznama, ki ga je v dogovoru z vsako zadevno državo članico pripravila Komisija in v katerem so določena tudi območja s prednostnimi naravnimi habitatnimi tipi ali prednostnimi vrstami, je treba sprejeti peti posodobljeni seznam območij v alpski biogeografski regiji, izbranih kot pomembnih za Skupnost.
(11)
Poznavanje obstoja in razširjenosti naravnih habitatnih tipov in vrst se nenehno dopolnjuje na podlagi spremljanja stanja v skladu s členom 11 Direktive 92/43/EGS. Vrednotenje in izbira območij na ravni EU sta bila zato opravljena na podlagi najboljših trenutno razpoložljivih informacij.
(12)
Nekatere države članice niso predlagale zadostnega števila območij in s tem niso izpolnile zahtev iz Direktive 92/43/EGS za nekatere habitatne tipe in vrste. Za te habitatne tipe in vrste zato ni mogoče sklepati, da je omrežje Natura 2000 dokončno oblikovano. Ob upoštevanju zamude pri prejemanju informacij in doseganju dogovora z državami članicami je treba sprejeti peti posodobljeni seznam območij, ki ga bo treba pregledati v skladu s členom 4 Direktive 92/43/EGS.
(13)
Ker je poznavanje obstoja in razširjenosti nekaterih naravnih habitatnih tipov iz Priloge I in vrst iz Priloge II k Direktivi 92/43/EGS še vedno nepopolno, ni mogoče sklepati, ali je omrežje Natura 2000 dokončno ali nedokončno. Seznam je treba po potrebi pregledati v skladu s členom 4 Direktive 92/43/EGS.
(14)
Zaradi jasnosti in preglednosti je treba Sklep 2011/62/EU razveljaviti.
(15)
Ukrepi iz tega sklepa so v skladu z mnenjem odbora za habitate -
SPREJELA NASLEDNJI SKLEP:
Člen 1
Peti posodobljeni seznam za Skupnost pomembnih območij v alpski biogeografski regiji je v skladu s tretjim pododstavkom člena 4(2) Direktive 92/43/EGS določen v Prilogi k temu sklepu.
Člen 2
Sklep 2011/62/EU se razveljavi.
Člen 3
Ta sklep je naslovljen na države članice.
V Bruslju, 18. novembra 2011

Labels: 19
20